Title: Dňa 1
Author: user
Company: MZV SR

Mimoriadne zasadnutie Európskej rady dňa 1. marca 2009 v Bruseli

Dňa 1. marca 2009 sa v Bruseli uskutočnilo mimoriadne neformálne zasadnutie Európskej rady. Slovenskú republiku na stretnutí zastupoval predseda vlády SR Robert Fico. 

Koordinačné stretnutia V4

Stretnutiu EÚ 27 predchádzalo stretnutie predsedov vlád krajín V4 a následne krajín V4 + pobaltské krajiny + Bulharsko + Rumunsko, ktoré organizačne pripravilo Poľsko. Na druhom stretnutí sa zúčastnili predseda Európskej komisie J. M. Barroso a prezident EIB P. Maystadt.  

Na oboch stretnutiach sa predsedovia vlád zhodli na odmietnutí protekcionizmu ako spôsobu riešenia krízy na národnej úrovni a podporili využívanie nástrojov jednotného vnútorného trhu. Hlavnými predpokladmi na prekonanie krízy je aj stabilita mien. V tejto súvislosti nenašiel podporu návrh Maďarska na úpravu kritérií na vstup do eurozóny. Premiéri sa zhodli na tom, že aj počas krízy je potrebné rešpektovať a dodržiavať pravidlá EÚ.  

Na stretnutí tiež zarezonovali aj názory, že situácia v krajinách strednej a východnej Európy nie je rovnaká, preto nie je správne hodnotiť celý región ako celok. Ku každej krajine je potrebné pristupovať individuálne, keďže každá z nich má osobité problémy. Nie je preto cieľom týchto krajín získať osobitný prístup od EÚ, práve naopak EÚ by nemala robiť rozdiely medzi novými a starými členskými krajinami. EÚ by však mala byť solidárna so všetkými svojimi členmi, pričom však každá krajina nesie najväčší diel zodpovednosti sama za seba. Maďarský návrh na vytvorenie špeciálneho finančného fondu pre krajiny strednej a východnej Európy na prekonanie dôsledkov kríz tak nenašiel podporu už na koordinačnom stretnutí pred samotným summitom. 

Neformálny summit EÚ

Témou následného neformálneho stretnutia EÚ bola problematika aktuálnej hospodárskej a finančnej situácie v Európe a príprava rokovania G20 v Londýne. Neformálna diskusia bola tiež prípravou EÚ na pravidelné zasadnutie Európskej rady plánované na 19. – 20. marca 2009 v Bruseli, na ktorom bude o. i. vyhodnotená implementácia Európskeho plánu obnovy prijatého na najvyššej úrovni v decembri 2008. Európska rada na stretnutí neprijala žiadne oficiálne závery. Výsledky rokovania sú zhrnuté v Spoločných výstupoch (Joint Press Lines).     

Predsedovia vlád sa zhodli na tom, že finančná kríza sa neskončila a úverové toky neboli obnovené. V situácii jednotlivých krajín existujú rozdiely, ekonomický výhľad je neistý a situácia sa nezlepšuje. Prognóza Komisie a prognóza Európskej centrálnej banky budú preto negatívnejšie,  vzhľadom na vývoj ekonomiky v 1. štvrťroku 2009 v porovnaní s decembrom 2008. 

Premiéri skonštatovali, že úlohou EÚ a jej lídrov je obnoviť dôveru, bez ktorej nie je možné znovu naštartovať spotrebu. Doterajšie opatrenia zamerané na zastavenie poklesu na finančných trhoch a oživenie ekonomiky boli dobré. Jedným z príkladov je Európsky plán obnovy, ktorý počíta s opatreniami v objeme 3 % – 3,5 % HDP, čo je porovnateľné s USA. Verejne je však oveľa častejšie spomínaný záväzok iba 1,5 % HDP zo záverov decembrovej Európskej rady. EÚ by mala lepšie verejne prezentovať svoje zámery. Okrem toho sa v médiách objavujú hlasy podporujúce protekcionizmus. Tieto aspekty sú kontraproduktívne a nepomáhajú obnoveniu dôvery. 
Ani verejné spochybňovanie maastrichtských kritérií nenapomáha stabilizácii finančnej a hospodárskej situácie v EÚ. EÚ musí byť jednotnejšia, mala by hovoriť jednohlasne a zotrvávať na spoločných pozíciách nielen počas rokovaní, ale aj po ich skončení.

Lídri EÚ sa dotkli aj otázky regulácie ratingových agentúr, obnovenia správneho fungovania úverových kanálov a riešenia problému toxických aktív. 

Širokú podporu získala prezentácia G. Browna k prípravám summitu G20, ktorý sa uskutoční dňa 2. apríla 2009 v Londýne. Pozícia EÚ na summit G20 bude zadefinovaná na rokovaní Európskej rady 19. – 20. marca 2009. 

Napriek tomu, že neboli prijaté žiadne závery, výsledkom rokovaní je dohoda o potrebe urýchleného prijatia konkrétnych opatrení. Rada sa zhodla na tom, že odporúčania vyplývajúce zo správy Skupiny na vysokej úrovni pre finančný dohľad (Larosierova správa) bude potrebné prijať do júna t. r. a opatrenia na podporu automobilového priemyslu je nutné implementovať v najbližších mesiacoch. 

Rada tiež dosiahla zhodu v otázke nevyhnutnosti dodržiavania pravidiel Paktu stability a rastu, potrebe skorého návratu k stabilizácii verejných financií po prekonaní krízy a dôslednejšieho dohľadu nad finančnými inštitúciami. Rada jednoznačne odmietla protekcionizmus ako prostriedok riešenia krízy. Ako nástroj efektívneho riešenia bolo zhodne označené dôsledné využívanie nástrojov jednotného vnútorného trhu. Rada tiež poukázala na rozdielnu situáciu v krajinách strednej a východnej Európy, čím odmietla paušalizovanie tohto regiónu ako ekonomicky problémového. EÚ bude aj naďalej postupovať koordinovane a v rámcoch platných pravidiel. 

V rámci všetkých zasadnutí sa SR zhodla s názormi EÚ a podporila navrhované spoločné výstupy. Pre SR bolo dôležité poukázať na rozdielnosť situácie v jednotlivých krajinách strednej a východnej Európy a presadzovať uplatňovanie pravidiel EÚ aj počas krízy. SR uvítala plánovanú aktivitu EÚ v oblasti automobilového priemyslu. 

Spoločné výstupy: 

Spoločné výstupy EÚ sa stanú formálnou súčasťou záverov pravidelného marcového zasadnutia  Európskej rady. Dohodnuté výstupy boli rozčlenené do troch okruhov potrebných opatrení: 
 
1.	budovanie dôvery a podpora finančnej stability:
-	odblokovanie úverových kanálov,
-	riešenie problému toxických aktív, 
-	zlepšenie regulácie a dohľadu nad finančnými inštitúciami, 
-	zabezpečenie dlhodobej udržateľnosti verejných financií v súlade s Paktom stability a rastu,
-	potreba udržania makrofinančnej stability v EÚ a podpora bankovému sektoru;

2.	návrat reálnej ekonomiky do pôvodného stavu:
-	implementácia Európskeho plánu obnovy,
-	maximálne využívanie jednotného trhu, 
-	prijatie opatrení na podporu automobilovému priemyslu,
-	zmiernenie negatívnych dopadov krízy na zamestnanosť;
3.	spolupráca na globálnej úrovni:
-	reflektovanie prijatých opatrení EÚ na medzinárodnej úrovni,
-	dôsledná príprava EÚ na summit G20 v Londýne,
-	snaha o urýchlené ukončenie Rozvojovej agendy z Doha.